उसके बाद पश्चिम बंगाल और बांग्लादेश में यह बीमारी 2001 में उपस्थित हुई थी। उसमें 45 लोगों की मौत हुई थी। शायद वैज्ञानिक और उन्हें प्रोत्साहित करने वाली संस्थाएं बेखबर होकर दूसरे काम में लग गई। वरना कोई वजह नहीं है कि अब तक इसका वैक्सीन तैयार न हो पाता। जिस तरह हमारी सरकारी वैज्ञानिक संस्थाओं के शोध कार्यों में सुस्ती आई है और उनकी जगह बहुराष्ट्रीय कंपनियां ज्यादा चुस्त हुई हैं। उससे साबित होता है कि सरकारों में स्वास्थ्य की चुनौतियों से निपटने की तत्परता कम है। सरकारों ने अपने जनाधार के लिए वैज्ञानिक की बजाय समाज विज्ञानी शोधों पर ध्यान देना आवश्यक समझा है। उस प्राथमिकता को बदलने की जरूरत है।